b"\n_START_ARTICLE_\nElle Macpherson\n_START_SECTION_\nZgodnje \xc5\xbeivljenje\n_START_PARAGRAPH_\nElle Macpherson se je rodila kot Eleanor Nancy Gow v Killari, predmestju Sydneyja, Avstralija, kot h\xc4\x8di poslovne\xc5\xbea in zvo\xc4\x8dnega in\xc5\xbeenirja Petra Gowa, ki je nekaj \xc4\x8dasa deloval kot predsednik sydneyjskega rugbijskega mo\xc5\xa1tva Cronulla-Sutherland Sharks, in Frances, ki je, preden se je poro\xc4\x8dila, delala kot medicinska sestra. Ima sestro Mimi, poznano tudi kot Miriam Frances Gow, ki danes deluje kot okoljevarstvenica in poslovna \xc5\xbeenska. Sestri sta odrasli v vzhodnem Lindfieldu na severni obali, kjer je Elle Macpherson obiskovala srednjo \xc5\xa1olo Killara. Njuni star\xc5\xa1i so se lo\xc4\x8dili, ko je imela Elle Macpherson deset let. Njena mama se je kasneje ponovno poro\xc4\x8dila in zaradi administrativne napake, narejene pri vpisu v njeno novo \xc5\xa1olo, se je njen priimek iz o\xc4\x8detovega priimka, Gow, spremenil v priimek njenega o\xc4\x8dima, Macpherson.\n_START_SECTION_\nVzpon k slavi kot fotomodel\n_START_PARAGRAPH_\nPri sedemnajstih se je vpisala v univerzo Sydney, kjer je nameravala \xc5\xa1tudirati pravo. Da bi lahko pla\xc4\x8dala za knjige, je leto dni pred za\xc4\x8detkom \xc5\xa1tudija odpotovala v Zdru\xc5\xbeene dr\xc5\xbeave Amerike sprejela nekaj manekenskih del. Eno od njenih prvih del je bila vloga v reklami za pija\xc4\x8do Tab, s katero je postala v Avstraliji poznana po svoji podobi \xc2\xbbnedol\xc5\xbenega sosedovega dekleta\xc2\xab. Kmalu zatem je odpotovala v New York City, kjer je podpisala pogodbo z modno agencijo Click Model Management._NEWLINE_Do leta 1986 se je Elle Macpherson \xc5\xbee mnogokrat pojavila na naslovnici revijeTime, enkrat je bila \xc5\xa1tevilka posve\xc4\x8dena le njej (nosila je naslov \xc2\xbbVelika Elle\xc2\xab). Do takrat se je \xc5\xbee pojavila na naslovnicah revij Cosmopolitan, Elle, Vogue, GQ, Harper's Bazaar in Playboy._NEWLINE_Elle Macpherson je javnosti postala bolj znana, ko se je ve\xc4\x8dkrat pojavila na naslovnici revije Elle, kjer so jo \xc5\xa1est let omenjali v popolnoma vsaki \xc5\xa1tevilki. Takrat se je, pri enaindvajsetih, poro\xc4\x8dila z Gillesom Bensimonom, kreativnim urednikom revije Elle._NEWLINE_Nazadnje je Elle Macpherson \xc5\xa1e ve\xc4\x8d pozornosti pritegnila, ko se je petkrat (v letih 1986, 1987, 1988, 1994 in 2006) pojavila na naslovnici revije Sports Illustrated, natan\xc4\x8dneje na njihovi posebni izdaji, posve\xc4\x8deni plavalcem. Leta 2001 je skupaj z Naomi Campbell vodila tekmovanje za Miss Universe. Postala je celo tako popularna, da ji je avstralska vlada ponudilan polo\xc5\xbeaj neuradne veleposlanice na njihovem turisti\xc4\x8dnem komiteju. Jeseni leta 2010 je nastopila na modni reviji Louisa Vuittona in Marca Jacobsa v Parizu.\n_START_SECTION_\nPoslovna kariera\n_START_PARAGRAPH_\nV osemdesetih je Elle Macpherson skupaj z Lindo Evangelisto, Christy Turlington, Tatjano Patitz, Naomi Campbell, Kate Moss, Pavl\xc3\xadno Po\xc5\x99\xc3\xadzkovo in Cindy Crawford postala del nove generacije supermodelov. Leta 1989 je potem, ko se je pojavila na naslovnici revije Time, prejela naziv Elle \xc2\xbbTelo\xc2\xab\xc2\xa0Macpherson. Ta vzdevek je kasneje uporabila \xc5\xa1e pri mnogih svojih poslovnih podvigih._NEWLINE_Leta 1994 je zapustila svojo agencijo Ford Models in ustanovila lastno agencijo, Elle Macpherson Inc. To podjetje je kasneje slu\xc5\xbeilo za finan\xc4\x8dno in organizacijsko bazo za vse njene naslednje poslovne projekte._NEWLINE_Elle Macpherson je kmalu sama ustvarila izjemno uspe\xc5\xa1no kolekcijo koledarjev, vse pa so v letih 1992, 1993 in 1994 na televiziji spremljale \xc5\xa1e oddaje o snemanju slednjih. Zaradi uspeha slednjih je ustvarila lastno linijo posnetkov z vadbo, naslovljeno Va\xc5\xa1a najbolj\xc5\xa1a vadba: Telo._NEWLINE_Elle Macpherson je kasneje svoje poslovne podvige raz\xc5\xa1irila \xc5\xa1e s tem, da je v sodelovanju s podjetjem Bendon Limited Apparel ustvarila lastno kolekcijo spodnjega perila, naslovljeno Elle Macpherson Intimates. Kolekcija modnega perila je po\xc5\xbeela veliko uspeha na mednarodnem trgu in postala najbolje prodajana kolekcija modnega perila v Veliki Britaniji in Avstraliji._NEWLINE_Partnerstvo med Elle Macpherson in podjetjem Bendon Limited Apparel je bilo eno od prvih partnerstev med fotomodelom in modno zalo\xc5\xbebo. Leta 1989 jo je podjetje Bendon Limited Apparel najelo za ogla\xc5\xa1evanje njihove kolekcije spodnjega perila v Avstraliji. Takrat je Elle Macpherson videla prilo\xc5\xbenost, da spremeni njihovo strategijo in predlagala, da svoj sporazum z njimi licencirajo, tako da bi od tedaj naprej z njimi sodelovala pri ustvarjanju njihovih izdelkov, ki bi jih sicer prodajalo podjetje, vendar bi jih ogla\xc5\xa1evali pod njenim imenom. \xc4\x8ceprav je to dandanes precej pogosto, je bila takrat to dokaj nenavadna zamisel._NEWLINE_Elle Macpherson je prevzela pomembenj\xc5\xa1o vlogo pri razvoju in vodenju podjetja, saj je vodja oddelka za tr\xc5\xbeenje in vodja kreativnosti. Januarja 2010 je preko podjetja ustanovila tudi lasten brand. Ko je \xc5\xa1e dojila svojega drugega otroka, je ustvarila kolekcijo nedr\xc4\x8dkov za doje\xc4\x8de matere. Njen brand je zaslovel v 2000. letih, ko so ga ogla\xc5\xa1evali preko oddaje Naslednji ameri\xc5\xa1ki top model._NEWLINE_Elle Macpherson je ustanovila tudi lastno linijo izdelkov za nego ko\xc5\xbee, naslovljeno \xc2\xbbElle Macpherson \xe2\x80\x93 Telo\xc2\xab, ki jo je izdala preko podjetja Boots, in preko branda Invisible Zinc izdala \xc5\xa1e lastno linijo krem za son\xc4\x8denje._NEWLINE_Poleg vseh njenih dol\xc5\xbenosti pri prodaji svojih izdelkov, je leto dni sodelovala pri vodenju ogla\xc5\xa1evalnega podjetja Hot Tuna, kjer je bila zadol\xc5\xbeena za strategijo njihove prodaje. Marca 2008 je podpisala triletno pogodbo s kozmeti\xc4\x8dnim podjetjem Revlon, ki jo je imenovalo za svojo uradno globalno ambasadorko. Od takrat je bila vklju\xc4\x8dena v mnoge ogla\xc5\xa1evalne kampanje tega podjetja._NEWLINE_Leta 2007 je BBC-jeva oddaja The Money Programme izdala dokumentarni film o poslovanju Elle Macpherson in o njenih naslednjih izdelkih, med drugim tudi o pripravi nove kolekcije spodnjega perila. Leta 2009 je Elle Macpherson pripravila govor in ga povedala ne sre\xc4\x8danju mednarodnega zdru\xc5\xbeenja trgovcev.\n_START_SECTION_\nNagrade\n_START_PARAGRAPH_\nElle Macpherson je prejela mnogo nagrad za svoj uspeh v svoji poslovni karieri. Leta 2005 jo je revija Glamour imenovala za poslovno \xc5\xbeensko leta; leta 2007 je prejela nagrado Everywoman Ambassador Award za svoj uspeh v poslovnem svetu; leta 2007 je prejela nagrado Underfashion Club's Femmy Award za oblikovalko modnega perila leta. Leta 2009 je na podelitvi nagrad Women's World Awards prejela nagrado za najbolj\xc5\xa1o kariero poslovne \xc5\xbeenske.\n_START_SECTION_\nIgralska kariera\n_START_PARAGRAPH_\nElle Macpherson je svoj debitantski film posnela leta 1994, ko je v filmu Sirens zaigrala manekenko. V filmu so poleg nje zaigrali \xc5\xa1e Hugh Grant, Sam Neill, Tara FitzGerald, Kate Fischer in Portia de Rossi. Za svojo vlogo v filmu se je zredila za 9 kilogramov, da bi prikrila svojo atletsko postavo. Po filmu Sirenes je Elle Macpherson v naslednjih dveh letih zaigrala v mnogih filmih, kot so film Woodyja Allena, Alice, film Batman in Robin, kjer je zaigrala ob Georgeu Clooneyju, in film The Edge, kjer je zaigrala poleg Anthonyja Hopkinsa in film The Mirror Has Two Faces z Barbro Streisand._NEWLINE_Leta 1996 je Elle Macpherson vodila epizodo oddaje Saturday Night Live._NEWLINE_Leta 1999 je Elle Macpherson zaigrala v petih epizodah serije Prijatelji, kjer je zaigrala Joeyjevo cimro in punco, Janine Lecroix. Poleg tega, da je poleg Williama Hurta zaigrala v filmu Jane Eyre, je ob Benu Stillerju in Sarah Jessica Parker zaigrala \xc5\xa1e v filmu If Lucy Fell. Njena do danes najbolj kontroverzna vloga je bila vloga v Showtimeovi miniseriji A Girl Thing, v kateri je zaigrala \xc5\xbeensko, ki skupaj z likom Kate Capshaw eksperimentira in se spogleduje z biseksualnostjo. Leta 2001 je zaigrala v italijanskem filmu South Kensington._NEWLINE_Elle Macpherson je igrala agentko fotomodelov Claudio Foster v CW-jevi britanski seriji The Beautiful Life, kjer so poleg nje zaigrali \xc5\xa1e Mischa Barton, Sara Paxton in Corbin Bleu. Serija je govorila o \xc5\xa1e neuspelih fotomodelih, ki posku\xc5\xa1ajo uspeti v New York Cityju in modni industriji._NEWLINE_Marca 2011 je poleg Garyja Linekerja zaigrala v reklami za oddajo Walkers Crinkles.\n_START_SECTION_\nBritanski in irski naslednji top model\n_START_PARAGRAPH_\nJulija 2010 je Elle Macpherson postala voditeljica oddaje Britanski in irski naslednji top model in tako prevzela vlogo, ki jo je prej imela Lisa Snowdon. Postala je tudi producentka oddaje. Poleg nje v oddaji redno nastopajo tudi modni oblikovalec Julien Macdonald, modna oblikovalka Whitney Port in fotomodel Tyson Beckford.\n_START_SECTION_\nFashion Star\n_START_PARAGRAPH_\nElle Macpherson je producentka in voditeljica NBC-jeve oddaje Fashion Star. Serija \xc5\xa1tirinajstim neznanim modnim oblikovalcem, ki jih pou\xc4\x8dujejo modne ikone, kot so Jessica Simpson, Nicole Richie in John Varvatos, omogo\xc4\x8di, da svoje kolekcije izdajo preko pomembenj\xc5\xa1ih trgovin, kot so: Macy's, H&M in Saks Fifth Avenue. Prvo sezono oddaje so predvajali na televiziji v petinsedemdesetih razli\xc4\x8dnih dr\xc5\xbeavah.\n_START_SECTION_\nDobrodelna dela\n_START_PARAGRAPH_\nElle Macpherson je evropejska ambasadorka organizacije RED, za katero je \xc5\xbee nekajkrat skupaj z Bonom in Bobbyjem Shriverjem zbirala denar in ljudi opozarjala na globalni sklad za boj proti AIDS-u, tuberkulozi in malariji in pomaga pri izkoreninjevanju AIDS-a med \xc5\xbeenskami v Afriki. Je tudi ambasadorka UNICEF-a. V svoji rodni Avstraliji je ambasadorka organizacije Smile Foundation, ki pomaga otrokom z redkimi boleznimi in organizira vladne raziskave le-teh. Sprejela je tudi delo fotomodela za mnoge dobrodelne prireditve ali za zbiranje denarja za najrazli\xc4\x8dnej\xc5\xa1e re\xc4\x8di, na primer za \xc5\xbertve poplav v Veliki Britaniji leta 2007 in za organizacijo Absolute Return for Kids, ki se bori za pravice otrok._NEWLINE_Leta 2012 je Elle Macpherson vodila za Skyjevo kampanjo za mednarodni dan \xc5\xbeena._NEWLINE_Elle Macpherson je pokroviteljica nacionalnega dru\xc5\xa1tva za otroke alkoholikov (National Association for the Children Of Alcoholics - NACOA).\n_START_SECTION_\nZasebno \xc5\xbeivljenje\n_START_PARAGRAPH_\nElle Macpherson je leta 1984 na fotografiranju za revijo Elle spoznala Gillesa Bensimona. Poro\xc4\x8dila sta se maja 1986 in se lo\xc4\x8dila leta 1989; to je bil njen edini zakon._NEWLINE_Elle Macpherson ima dva sinova, Arpada Flynna Alexandra Bussona (roj. 14. februar 1998) in Aureliusa Cyja Andreo Bussona (roj. 4. februar 2003), ki sta se ji rodila v \xc4\x8dasu njene zveze s francoskim finan\xc4\x8dnikom Arpadom Bussonom. Par se je februarja 2002 zaro\xc4\x8dil, a sta se julija 2005 raz\xc5\xa1la in skupaj izdala naslednjo izjavo: \xc2\xbb\xc4\x8ceprav ostajava velika prijatelja, sva se odlo\xc4\x8dila, da nekaj \xc4\x8dasa pre\xc5\xbeiviva narazen. Imela sva in na veliko na\xc4\x8dinov \xc5\xa1e vedno imava \xc4\x8dudovito razmerje, v katerem sta se nama rodila dva \xc4\x8dudovita otroka. V to zgodbo ni vpletena \xc5\xa1e neka tretja oseba.\xc2\xab_NEWLINE_Elle Macpherson s svojima sinovoma ve\xc4\x8dino \xc4\x8dasa pre\xc5\xbeivi v Zdru\xc5\xbeenem kraljestvu. Teko\xc4\x8de govori francosko in nekaj italijan\xc5\xa1\xc4\x8dine in \xc5\xa1pan\xc5\xa1\xc4\x8dine._NEWLINE_Od leta 2010 do zgodaj leta 2012 je bila Elle Macpherson v zvezi s prodajalcem nepremi\xc4\x8dnin Jeffom Sofferjem.\n_START_SECTION_\n\xc5\xbdrtev poskusa izsiljevanja\n_START_PARAGRAPH_\nPo podatkih, ki jih je policija izdala preko spleta, sta med 11. in 22. julijem 1997 William Ryan Holt in Michael Mischler vlomila v dom Elle Macpherson v Los Angelesu, medtem ko je bila na poslovnem potovanju v Chicagu. Ukradla sta za 100.000 $ nakita, 6.000 $ v gotovini in nekaj fotografij, na katerih se Elle Macpherson pojavi gola. Par so 4. avgusta 1997 aretirali._NEWLINE_Michaela Mischlerja, 29, so na sodi\xc5\xa1\xc4\x8du spoznali za krivega vloma in _NEWLINE_poskusa izsiljevanja. Obsodili so ga na \xc5\xa1est let in osem mesecev zaporne kazni. William Ryan Holt, 26, biv\xc5\xa1i \xc4\x8dlan vojnega letalstva Zdru\xc5\xbeenih dr\xc5\xbeav Amerike, je bil, ko so ga aretirali, \xc5\xbee na pogojnem izpustu. Na sodi\xc5\xa1\xc4\x8du so ga spoznali za krivega poskusa izsiljevanja in ga obsodili na eno leto zaporne kazni."